再賦  其一
作者：陳與義
朝代：宋

paragraphs: 堂堂李杜壇，誰敢躡其址。
先生坐壇上，持鉞令餘子。
由來文字伯，不但表奏偉。
高懷淡無嗜，寓興或留此。
平生上林手，避謗淹二始。
登臨意超然，筆落風雨似。
事異柳司馬，辛苦記山水。
樂哉邦無事，那待猛政理。
駕言慰吾民，不愧城門軌。
看山笑鄒湛，句外寄深旨。
巖樹閱幾客，尚餘堯時髓。
撫板歌公詩，未暇知餘事。